Meesterplan vir pluimveebedryf verwelkom(Foto: pixabay) Die Suid-Afrikaanse pluimveevereniging (SAPV) het die nuwe meesterplan vir die pluimveebedryf wat die minister van handel en nywerheid, Ebrahim Patel, vandeesweek bekend gestel het, verwelkom. Die bedryf het R1,5 miljard bewillig om die doelwitte in die plan te help behaal. Dit is opgestel ná onderhandelings tussen die bedryf, die regering en rolspelers soos boere, verwerkers, uitvoerders, invoerders en vakbonde en bestaan uit ŉ raamwerk vir groei en volhoubaarheid. “Die proses het die strategiese insette van alle rolspelers in ag geneem en dit is tot die krediet van Patel en Thoko Didiza (minister van landbou) dat daar nou vir die eerste keer ŉ meesterplan is wat die bedryf vorentoe kan neem,” het Izaak Breitenbach, hoofbestuurder van die braaihoenderorganisasie van die SAPV, gesê. Die Suid-Afrikaanse pluimveebedryf gaan die afgelope paar jaar gebuk onder verskeie probleme, waaronder die koste van voer, hindernisse vir uitvoere en al hoe meer invoere, meestal hoenderstukke met die been in vanuit Brasilië, die Europese Unie en die VSA. Handelsyfers wys die invoersyfers van braaihoenders het die afgelope vyf jaar met 73% gestyg en amptenare in die bedryf sê dit het gelei tot werksverliese. Dit het ook in die pad gestaan van die uitbreiding en transformasie van die bedryf om aan die groeiende vraag na hoender te voldoen. Die meesterplan is reeds in werking gestel. Dit gee riglyne oor hoe die plaaslike bedryf se kapasiteit verhoog gaan word, asook hoe om te verseker dat plaaslik geproduseerde produkte mettertyd ŉ groter gedeelte van die mark kan beslaan. Daar gaan probeer word om invoere te beperk en handelsmaatreëls gaan gebruik word om die plaaslike bedryf teen onregverdige handelspraktyke te beskerm. Verbruikers gaan aangemoedig word om plaaslik geproduseerde hoender te koop, terwyl die uitvoer van rou en gaar hoenderprodukte gedryf gaan word. Breitenbach het gesê die plan maak voorsiening daarvoor dat talle onbillike handelspraktyke, ook storting, gepak word. Voedselveiligheidsoortredings – en die moontlike gevaar wat dit vir verbruikers inhou – was ŉ groot bron van kommer vir die SAPV en word ook ingevolge die plan hanteer. “Die plan sluit ŉ hersiening in van die bepalings oor die manier waarop ingevoerde hoender verpak en geëtiketteer word. Dit moet ook verseker dat bevrore hoender wat ontvries het, nie as vars verkoop kan word nie en dat ingevoerde hoender net so naspeurbaar is en aan dieselfde voedselveiligheidstandaarde as plaaslik geproduseerde hoender voldoen,” het Breitenbach gesê.